L'empresa ERA Biotech, dedicada a millorar la bioproductivitat de proteïnes recombinants en cèl·lules en cultiu, anuncia que ha tancat negociacions amb quatre firmes inversores per rebre un finançament d'1,4 milions d'euros.
Invertec, Reus Capital de Negocis SCR, Talde Capital II i Uninvest, quatre empreses de capital risc espanyoles, han invertit cadascuna 300.000 euros en préstecs convertibles per tal de liderar el finançament d'Era Biotech.
La resta de la inversió inclou participacions d'individus i altres entitats vinculades a l'empresa.
"Els nostres inversors han reconegut que ERA Biotech està creant solucions innovadores que milloren directament els resultats nets d'empreses amb facturació multimilionària", explica François Arcand, conseller delegat de l'empresa.
Els bioproductes "estan a l'avantguarda dels sectors de la salut, l'energia i la indústria", segons Arcand, però el volum de la seva fabricació es troba per sota de la demanda.
Per això, ERA Biotech usarà el nou finançament per millorar el rendiment en el processament de les etapes finals de la producció i també per iniciar el desenvolupament dels seus propis productes.
Invertec és un fons de capital risc públic que fa inversions a curt termini en empreses de noves tecnologies.
Els seus accionistes són el CIDEM (Generalitat de Catalunya) i vuit grups universitaris de Catalunya.
Reus Capital de Negocis SCR, SA, és una empresa de capital risc ubicada a Reus, dedicada a donar suport a PIME amb projectes innovadors i de gran esperit emprenedor.
Els principals accionistes d'aquesta empresa són persones del món empresarial i l'Ajuntament de Reus.
Talde Group, format a Bilbao el 1977, és a l'avantguarda de la gestió de capital risc a l'Estat espanyol.
Ha invertit més de 120 milions d'euros en més de 135 empreses i avui gestiona 140 milions d'euros de quatre fons, incloent-hi Talde Capital II.
Uninvest és un fons de capital risc amb seu a Santiago de Compostel·la, creat per 16 universitats i el Consell Superior d'Investigacions Científiques (CSIC).
Té l'objectiu d'invertir en les fases de formació i llançament d'empreses que s'independitzen d'universitats portugueses i espanyoles, principalment en els sectors tecnològic i científic.
El capital privat aporta el 70% del seu finançament.
ERA Biotech és una empresa dedicada a la bioproductivitat que va ser creada l'any 2002.
Desenvolupa i comercialitza els productes Zera® i StorProTM, que afavoreixen la productivitat per a la fabricació basada en cèl·lules.
ERA compta amb deu empleats, entre científics i gestors, a Barcelona.
L'empresa és propietat dels seus fundadors: BCN Empren, una empresa de capital risc per a empreses formades recentment; Advancell, una empresa biotecnològica amb seu a Barcelona; i el seu conseller delegat, François Arcand.
Zera® -pèptids acobladors- i StorProTM -orgànuls d'emmagatzematge- són productes de tecnologia punta que milloren la manera com les cèl·lules-fàbrica acumulen i emmagatzemen proteïnes recombinants.
Aquesta millora permet obtenir elevades concentracions del producte (incloent-hi proteïnes/pèptids làbils i citotòxics) i també permet recuperar de forma rendible productes de proteïnes.
Les oportunitats per a productes basats en les tecnologies d'ERA que ara estan en fase d'investigació inclouen biodrogues, vacunes orals i injectables, enzims altament potents per a aplicacions de bioenergia i altres possibilitats basades en proteïnes per als sectors de la sanitat, la indústria i l'alimentació.